**Paziņojums masu medijiem**

**14.03.2016.**

**Kopš 1997.gada no LTAB Garantijas fonda atlīdzībās izmaksāti 23,13 milj. EUR**

**Kā liecina Latvijas Transportlīdzekļu apdrošinātāju biroja (turpmāk - LTAB) dati, nepilnu deviņpadsmit gadu laikā no LTAB Garantijas fonda atlīdzībās izmaksāti 23,13 milj. EUR. “Zaudējumu atlīdzība no Garantijas fonda tiek izmaksāta saskaņā ar OCTA likuma un starptautisko normatīvo aktu prasībām. Lielāko Garantijas fonda atlīdzību izmaksu daļu sastāda izmaksas par CSNg, kurus ir izraisījuši transportlīdzekļi bez OCTA apdrošināšanas. Tāpat ievērojama daļa no Garantijas fonda izmaksām ir par CSNg cietušo personu zaudējumiem, ko CSNg rezultātā nodarījis autovadītājs, kas nav identificēts,” paskaidro LTAB valdes priekšsēdētājs Juris Stengrevics, piebilstot, ka 2015.gadā Garantijas fonds par 788 apdrošināšanas gadījumiem ir pieņēmis 963 lēmumus par summu 2,24 milj. EUR.**

LTAB Garantijas fonds izveidots 1997.gadā un tā primārais uzdevums ir nodrošināt OCTA nozares stabilitāti valstī. Garantijas fonds kalpo kā aizsardzības garants un nodrošinājums, ka ikviens CSNg cietušais saņems likumā noteikto kompensāciju. Garantijas fonda līdzekļus veido apdrošinātāju veiktās vienreizējās iemaksas, regulāri ikmēneša atskaitījumi no OCTA prēmijām, apdrošinātāju veiktās papildu iemaksas, LTAB regresa kārtībā atgūtie līdzekļi par CSNg rezultātā nodarītajiem zaudējumiem, kā arī ieņēmumi no fonda līdzekļu glabāšanas un ieguldīšanas. “Atskaitījumus Garantijas fondā apdrošinātāji veica līdz 2008.gada 25.martam, bet ņemot vērā normatīvo regulējumu un Garantijas fonda kopējo tā brīža apmēru, kā arī pateicoties veiksmīgai līdzekļu investēšanas politikai, tas līdz pat šim brīdim vairs nebija jādara,” stāsta J.Stengrevics.

Garantijas fondā uzkrāto līdzekļu apjoms savu maksimumu sasniedza 2010.gadā, kad tā apmērs sasniedza 26,15 milj. EUR. “Kopš tā brīža Garantijas fonda apmērs ik gadu samazinās un šobrīd sastāda 20,86 milj. EUR. Tas saistīts galvenokārt ar to, ka kopš 2014.gada Garantijas fondam jāveic atlīdzības izmaksas LAAS Balva vietā, kā rezultātā no Garantijas fonda kopā jau izmaksāti 2,72 milj. EUR, kā arī ir pasliktinājusies situācija finanšu tirgū, kas nedod vairs tik lielu peļņu no investīcijām. Tāpat tas skaidrojams ar vidējās zaudējumu atlīdzības pieaugumu pēdējos gados,” informē J.Stengrevics, piebilstot, ka vidējās izmaksas lielums uz vienu apdrošināšanas gadījumu 2015. gada 12 mēnešos sastādīja 2 851 EUR, kas ir par 9,8% vairāk nekā 2014.gadā un par 81,9 % vairāk nekā piecus gadus atpakaļ (2011.gadā).

Ņemot vērā esošās prognozes, Garantijas fonda apmērs jau šogad samazināsies zem 20 milj. EUR, līdz ar to atbilstoši OCTA likumam apdrošinātājiem būs jāatsāk veikt regulārie ikmēneša atskaitījumi Garantijas fondā no katras pārdotās OCTA polises. “Lai arī LTAB kā krietns un gādīgs saimnieks gadu no gada Garantijas fondā atgūst ievērojamus līdzekļus, tomēr šie resursi nespēj pilnībā kompensēt atlīdzību izmaksu pieaugumu,” stāsta J.Stengrevics, piebilstot, ka pērn Garantijas fondā izdevies atgūt 0,82 milj. EUR un 0,52 milj. EUR atlīdzinājusi LAAS Balva. No atgūtās summas 22,9% CSNg izraisītāji ir atlīdzinājuši labprātīgi, t.sk. slēdzot vienošanās par līdzekļu atmaksu noteiktā kārtībā ilgstošākā laika periodā, 2,2% gadījumos zaudējumi ir atgūti ar zvērināto tiesu izpildītāju palīdzību, bet 0,7% gadījumos lietas cedētas. Jāatzīmē, ka kopš 1997.gada, LTAB Garantijas fondā kopā atgūti 10.35 milj. EUR.

J.Stengrevics atgādina, ka maldīgs ir pieņēmums, ka Garantijas fonda līdzekļu piedziņa tiek attiecināta tikai uz neseniem CSNg. “Ikvienam autoīpašniekam, kas bez OCTA piedalās satiksmē un izraisa CSNg, zaudējumi, kas nodarīti citām personām, jebkurā gadījumā būs jāatlīdzina no savas kabatas uzreiz vai garākā laika periodā, kas nozīmē, ka pamatsummai klāt nāks arī izdevumi par atlīdzību lietas administrēšanu vai piedziņas un tiesu izdevumi. Tādēļ pārliecinieties, ka OCTA vienmēr ir laikus iegādāta, kas ir visvienkāršākais veids kā izvairīties no papildus problēmām,” informē LTAB valdes priekšsēdētājs.

*Papildus informācija*

*LTAB sabiedrisko attiecību konsultants*

*Gints Lazdiņš*

*Tālr: +371 29442282, E-pasts: gints@olsen.lv*